KOMISSION DELEGOITU ASETUS (EU) 2022/466,

annettu 17 päivänä joulukuuta 2021,

Euroopan parlamentin ja neuvoston asetuksen (EU) N:o 600/2014 täydentämisestä täsmentämällä perusteet poikkeuksen myöntämiseksi periaatteesta, jonka mukaan Euroopan arvopaperimarkkinaviranomainen valvoo hyväksyttyjä julkistamisjärjestelyjä ja hyväksyttyjä ilmoitusjärjestelmiä

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 2 artiklan 3 kohdan,

sekä katsoo seuraavaa:

(1) Kun otetaan huomioon markkinatietojen käsittelyn rajat ylittävä ulottuvuus, tietojen laatu ja tarve saavuttaa mittakaavaetuja ja välttää mahdollisista epäyhtenäisyyksistä sekä tietojen laadulle että raportointipalvelujen tarjoajien tehtäville aiheutuvat kielteiset vaikutukset, Euroopan parlamentin ja neuvoston asetuksella (EU) 2019/2175 (2) siirrettiin raportointipalvelujen tarjoajien toimintaa koskeva toimilupa- ja valvontavalta unionissa Euroopan arvopaperimarkkinaviranomaiselle (ESMA), jäljempänä ’arvopaperimarkkinaviranomainen’.

(2) Samaan aikaan arvopaperimarkkinaviranomaisen valvontaa ei sovelleta hyväksyttyihin julkistamisjärjestelyihin eikä hyväksyttyihin ilmoitusjärjestelmiin, vaan ne pysyvät jäsenvaltioiden tason valvonnan piirissä, jos niiden toiminnalla on sisämarkkinoiden kannalta vähäinen merkitys.

(3) Ensinnäkin hyväksytyn julkistamisjärjestelyn tai hyväksytyn ilmoitusjärjestelmän toiminnoilla olisi katsottava olevan sisämarkkinoiden kannalta vähäinen merkitys, kun tarkastellaan muihin jäsenvaltioihin kuin hyväksytyn julkistamisjärjestelyn tai hyväksytyn ilmoitusjärjestelmän kotijäsenvaltioon sijoittautuneiden asiakkaiden suhteellista määrää. Jos hyväksyttyjen julkistamisjärjestelyjen tai hyväksyttyjen ilmoitusjärjestelmien tarjoamat palvelut ovat suurelta osin rajat ylittäviä, poikkeusta ei tulisi soveltaa. Toiseksi merkityksellisyyden sisämarkkinoiden kannalta olisi perustuttava osuuteen yksittäisten hyväksyttyjen julkistamisjärjestelyjen tai hyväksyttyjen ilmoitusjärjestelmien ilmoittamien tai julkaisemien liiketoimien kokonaismäärästä. Jos osuus ylittää vähimmäisraja-arvon, toimintoja ei pitäisi pitää sisämarkkinoiden kannalta merkitykseltään vähäisinä. Hyväksytyn julkistamisjärjestelyn osalta laskentaperusteena olisi käytettävä rahoitusvälineiden viitetietojärjestelmään ja rahoitusvälineiden avoimuusjärjestelmään lähetettyjä avoimuustietoja, ja hyväksytyn ilmoitusjärjestelmän osalta laskentaperusteena olisi käytettävä toimivaltaisille viranomaisille lähetettyjä ilmoituksia liiketoimista.

(4) Jos yksittäinen toimija ylläpitää hyväksyttyä julkistamisjärjestelyä ja hyväksyttyä ilmoitusjärjestelmää tai useita tällaisia, arvopaperimarkkinaviranomaisen valvonnasta poikkeaminen on mahdollista vain, jos kaikki hyväksytyt julkistamisjärjestelyt tai hyväksytyt ilmoitusjärjestelmät kuuluvat poikkeuksen soveltamisalaan.

(5) Jotta voidaan varmistaa asetuksen (EU) 2019/2175 4 artiklalla käyttöön otetun raportointipalvelujen tarjoajia koskevan uuden valvontakehyksen moitteeton toiminta, tämän asetuksen olisi tultava voimaan viipymättä ja sitä olisi sovellettava kiireellisesti,

ON HYVÄKSYNYT TÄMÄN ASETUKSEN:

1 artikla Hyväksyttyjen julkistamisjärjestelyjen ja hyväksyttyjen ilmoitusjärjestelmien arviointi 1. Hyväksyttyihin julkistamisjärjestelyihin ja hyväksyttyihin ilmoitusjärjestelmiin sovelletaan direktiivin 2014/65/EU (3) 4 artiklan 1 kohdan 26 alakohdassa määritellyn jäsenvaltion toimivaltaisen viranomaisen toimilupamenettelyä ja valvontaa niiden sisämarkkinoiden kannalta vähäisen merkityksen vuoksi, jos kyseisten hyväksyttyjen julkistamisjärjestelyjen ja hyväksyttyjen ilmoitusjärjestelmien toiminta ei keskimäärin ylitä tämän asetuksen 2 artiklassa säädettyjä raja-arvoja. Jos sama toimija ylläpitää useampaa kuin yhtä hyväksyttyä julkistamisjärjestelyä tai hyväksyttyä ilmoitusjärjestelmää, poikkeusta sovelletaan vain, jos minkään hyväksytyn julkistamisjärjestelyn tai ilmoitusjärjestelmän toiminta ei ylitä 2 artiklassa säädettyjä raja-arvoja. 2. Toimiluvan myöntämisen osalta 2 artiklassa vahvistettujen perusteiden arvioinnin on perustuttava hakijan esittämiin arvioihin tulevista palveluista. 3. Arvopaperimarkkinaviranomainen arvioi 1 kohdassa tarkoitettua hyväksytyn julkistamisjärjestelyn tai hyväksytyn ilmoitusjärjestelmän toimintojen merkityksellisyyttä sisämarkkinoiden kannalta uudelleen vuosittain alkaen toimiluvan saannin jälkeistä ensimmäistä täyttä kalenterivuotta seuraavasta vuodesta. Jäljempänä 2 artiklassa vahvistettujen perusteiden arviointi perustuu tietoihin, jotka edustavat uudelleenarviointia edeltävää täyttä kalenterivuotta. 4. Jos arvopaperimarkkinaviranomaisen valvonnasta poikkeamista tai valvonnan soveltamista koskevat raja-arvot eivät 3 kohdassa tarkoitetun uudelleenarvioinnin perusteella enää täyty kahtena peräkkäisenä vuonna, siirtyminen arvopaperimarkkinaviranomaisen valvonnan soveltamiseen tai siitä poikkeamiseen toteutetaan seuraavan vuoden kesäkuun 1 päivänä.

2 artikla Perusteet arvopaperimarkkinaviranomaisen valvonnasta poikkeamisen tunnistamiseksi 1. Hyväksyttyyn julkistamisjärjestelyyn tai hyväksyttyyn ilmoitusjärjestelmään sovelletaan arvopaperimarkkinaviranomaisen valvontaa koskevaa poikkeusta seuraavissa tapauksissa: a) hyväksytty julkistamisjärjestely tai hyväksytty ilmoitusjärjestelmä tarjoaa enintään kolmessa eri jäsenvaltiossa palveluja sellaisille sijoituspalveluyrityksille tai sellaisten sijoituspalveluyritysten puolesta, joihin sovelletaan asetuksen (EU) N:o 600/2014 20 ja 21 artiklassa säädettyjä kaupan jälkeisiä julkistamisvaatimuksia tai sen 26 artiklan mukaista ilmoitusvaatimusta, ja vähintään 50 prosenttia kyseisistä sijoituspalveluyrityksistä on saanut toimiluvan samassa jäsenvaltiossa kuin hyväksytty julkistamisjärjestely tai hyväksytty ilmoitusjärjestelmä; ja b) hyväksytyn julkistamisjärjestelyn asetuksen (EU) N:o 600/2014 20 artiklan 1 kohdan mukaisesti julkistamien oman pääoman ehtoisia rahoitusvälineitä koskevien liiketoimien määrä ja volyymi ovat yhteensä alle 0,5 prosenttia kaikkien hyväksyttyjen julkistamisjärjestelyjen saman asetuksen 20 artiklan 1 kohdan mukaisesti ilmoittamien liiketoimien kokonaismäärästä tai -volyymista ja hyväksytyn julkistamisjärjestelyn saman asetuksen 21 artiklan 1 kohdan mukaisesti julkistamien muita kuin oman pääoman ehtoisia rahoitusvälineitä koskevien liiketoimien määrä ja volyymi ovat enintään 0,5 prosenttia kaikkien hyväksyttyjen julkistamisjärjestelyjen saman asetuksen 21 artiklan 1 kohdan mukaisesti ilmoittamien liiketoimien kokonaismäärästä tai -volyymista; ja c) hyväksytyn ilmoitusjärjestelmän asetuksen (EU) N:o 600/2014 26 artiklan 1 kohdan ja 26 artiklan 7 kohdan mukaisesti ilmoittamien liiketoimien määrä on enintään 0,5 prosenttia kaikkien hyväksyttyjen ilmoitusjärjestelmien saman asetuksen 26 artiklan 1 kohdan ja 26 artiklan 7 kohdan mukaisesti ilmoittamien liiketoimien kokonaismäärästä. 2. Hyväksyttyjen julkistamisjärjestelyjen ja hyväksyttyjen ilmoitusjärjestelmien on toimitettava toimivaltaiselle viranomaiselle pyynnöstä tiedot, joiden perusteella voidaan arvioida 1 kohdan a alakohdassa mainittujen perusteiden täyttymistä.

3 artikla Siirtymäsäännökset Sovellettaessa 1 artiklaa arvopaperimarkkinaviranomainen tekee alustavan arvion 2 artiklassa luetelluista poikkeusperusteista. Alustava arviointi tehdään vuoden 2021 kuuteen ensimmäiseen kuukauteen liittyvien tietojen perusteella.

4 artikla Voimaantulo ja soveltamispäivä Tämä asetus tulee voimaan ja sitä sovelletaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 17 päivänä joulukuuta 2021. Komission puolesta Puheenjohtaja Ursula VON DER LEYEN

(1) EUVL L 173, 12.6.2014, s. 84.

(2) Euroopan parlamentin ja neuvoston asetus (EU) 2019/2175, annettu 18 päivänä joulukuuta 2019, Euroopan valvontaviranomaisen (Euroopan pankkiviranomainen) perustamisesta annetun asetuksen (EU) N:o 1093/2010, Euroopan valvontaviranomaisen (Euroopan vakuutus- ja lisäeläkeviranomainen) perustamisesta annetun asetuksen (EU) N:o 1094/2010, Euroopan valvontaviranomaisen (Euroopan arvopaperimarkkinaviranomainen) perustamisesta annetun asetuksen (EU) N:o 1095/2010, rahoitusvälineiden markkinoista annetun asetuksen (EU) N:o 600/2014, rahoitusvälineissä ja rahoitussopimuksissa vertailuarvoina tai sijoitusrahastojen arvonkehityksen mittaamisessa käytettävistä indekseistä annetun asetuksen (EU) 2016/1011 ja varainsiirtojen mukana toimitettavista tiedoista annetun asetuksen (EU) 2015/847 muuttamisesta (EUVL L 334, 27.12.2019, s. 1).

(3) Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).